Goldie

Goldie (kodanikunimega Clifford Joseph Price; sündinud 19. septembril 1965) on Suurbritannia trummi ja bassi produtsent, DJ, visuaalkunstnik ja näitleja. Nooruses tegeles ta grafitiga. Goldie on mänginud James Bondi filmis "007 ja liiga kitsas maailm" ("The World Is Not Enough"), Guy Ritchie mängufilmis "Teemandirööv" ("Snatch") ja briti teleseriaalis "EastEnders". Ta on osa võtnud mitmest tõsieluseriaalist. 

1994. aastal asutas Goldie plaadifirma Metalheadz.

Noorus
Price on jamaica ja šoti päritolu. Ta anti lapsena lastekodusse ja hiljem kasvas ta mitmes kasuperes. 1980. aastatel vaimustus ta hiphopist ning hakkas tegelema breiktantsu ja grafitiga. Tema Birminghami ja Wolverhamptoni ümbruses asunud töid näeb Afrika Bambaataa dokumentaalfilmis "Bombing". Näiteid Price'i grafitikunstist näeb ka Henry Chalfanti ja James Prigoffi raamatus "Spraycan Art". 

1988. aastal oli Price mõnda aega Ameerika Ühendriikides, kus tegeles grafitiprojektidega ning müüs New Yorgis ja Miamis kuldseid hambaaksessuaare. Suurbritanniasse naastes jätkas ta kuldsete hambakatete müümist. Tihti arvatakse, et sealt on pärit ka hüüdnimi Goldie. Kuid pigem on põhjus selles, et b-boy päevil kasutati tema kohta rastapatside tõttu nime Goldilocks, ja hiljem, kui tal rastapatse enam polnud, lühenes ka hüüdnimi.

Muusikaline tegevus
1991. aastaks tundis Price suurt huvi briti breakbeat'i skeene vastu. Ta toonane tüdruksõber DJ Kemistry tutvustas teda 4herona tuntud junglei ning trummi ja bassi valdkonnas teedrajavale duole Dennis McFarlane'ile ja Mark Clairile. Price tegutses seejärel 4hero plaadifirmas Reinforced, tehes disainitööd ja suheldes artistidega. 

1992. aastal tegi Price häält islandi grupi Ajax Projecti loos "Ruffige", misjärel võttis ta sõna rufige kasutusele ühe oma aliasena (Rufige Cru/Kru). Rufige Kru aliast on Price kasutanud koostööprojektide raames. Näiteks on ta selle nime all koostööd teinud selliste trummi ja bassi produtsentidega nagu Technical Itch, Heist, Cujo, Danny J, Doc Scott ja Rob Playford.

1992. ja 1993. aastal andis Price plaadifirma Synthetic Hardcore Phonography alt välja mitu lugu (teiste seas näiteks "Terminator", "Angel" ja "You & Me"), kasutades varjunime Metalheadz. 1994. aastal asutas Price oma plaadifirma Metalheadz.

Plaadifirma asutamisele järgneval aastal tuli välja Goldie esimene stuudioalbum "Timeless", mis tõusis oma avanädalal briti albumimüügi edetabeli seitsmendale kohale. Goldie segas seal jungleile omaseid breakbeat'i rütme ja bassiliine orkestrimuusika tekstuuride ja souli-lauljanna Diane Charlemagne'i vokaaliga. Albumi nimilooks oli 21 minuti pikkune sümfooniline seade. Albumil olnud lugu "Inner City Life" jõudis briti singlimüügi edetabeli 39. kohale.

1998. aastal tuli välja Goldie teine album "Saturnz Return". Albumi avalugu "Mother" on tund aega vältav orkestraalne trummi ja bassi pala. Albumil astusid üles ka David Bowie, Noel Gallagher ja KRS-One. 

2002. aastal ütles Price, et on kolm aastat töötanud filmi "Sine Tempus" kallal, mis peab edasi andma ühe noore kunstniku täiskasvanuks saamise loo. 2006. aastal teatas ta, et filmi heliriba saab ta uueks albumiks. Kogumik tuli Metalheadzi veebilehe kaudu välja 2008. aastal, kuid filmi pole siiani.  

Märtsis 2013 tuli välja 37-looline antoloogia "The Alchemist: The Best of Goldie 1992–2012", kuhu on kogutud Goldie muusikalise karjääri olulisemad lood.

Juunis 2017 ilmus album "The Journey Man", mille kohta Goldie on öelnud, et tegu on "Timelessi" vanema vennaga.

Kunst
2007. aastal naasis Goldie kunstimaailma – Leonard Street Gallerys näidati tema näitust "Love Over Gold". 2008. aastal aitas ta Pete Tongil Ibizal asuvat Edeni ööklubi kunstiliselt kujundada. 

13.–28. juunil 2008 oli Goldiel väljapanek Berliinis ja 2009. aasta aprillis toimus Londonis Shoreditchis näitus "Kids Are All Riot". 

Koostöös kunstiettevõttega Art Below on Goldie kunsti eksponeeritud Londoni metroos.

Isiklikku
1990. aastate alguses oli Price'il suhe 1999. aastal autoõnnetuses hukkunud trummi ja bassi DJ Kemistryga. 1990. aastatel oli Price mitu aastat suhtes ka islandi laulja Björkiga, paar läks lahku 1996. aasta septembris. 2002. aastal abiellus Price modell Sonjia Ashbyga, paar lahutas abielu 2005. aastal. 2007. aastal alustas Goldie suhet kanadalanna Mika Wassenaariga ja nad abiellusid 2010. aastal.

2002. aastal tuli välja Paul Gormaniga kahasse kirjutatud autobiograafia "Nine Lives". 

2010. aasta juulis sai Goldie Bruneli Ülikoolilt ühiskonnateaduste (social sciences) audoktorikraadi. 3. septembril 2010 sai Goldie Wolverhamptoni Ülikoolilt disaini audoktorikraadi.  

2010. aasta seisuga on Goldiel viis last, kõigil ta lastel on erinevad emad.

7. septembril 2010 mõisteti Goldie tol ajal 23-aastasele pojale Jamie Price'ile mõrva eest eluaegne vanglakaristus, millest tuleb ära kanda vähemalt 21 aastat. Jamie Price oli 24. augustil 2008 surnuks pussitanud rivaalitseva jõugu liikme.

Alates 2016. aastast on Goldie Briti Impeeriumi ordu liige (MBE). Tiitli pälvis ta muusikalise tegevuse ja noortekultuuri edendamise eest.

Goldie tegeleb joogaga. Ta on öelnud, et jooga on muutnud ta suhtumist töösse ja inimestesse.

Goldie kogub tosse, tal on üle 1000 tossupaari.

Albumid
Goldie – "Timeless" (1995)
Goldie – "Saturnz Return" (1998)
Rufige Kru – "Malice in Wonderland" (2007)
Goldie – "Sine Tempus: The Soundtrack" (2008)
Rufige Kru – "Memoirs of an Afterlife" (2009)
Goldie – "The Journey Man" (2017)

Viited

Suurbritannia muusikud
Suurbritannia kunstnikud
Suurbritannia näitlejad
Suurbritannia muusikaprodutsendid
DJd
Sündinud 1965